Торотоева Л.Ф.,

Бүлүү улууһун А.И. Леонтьев аатынан

Лөкөчөөн орто оскуолатын учуутала

**Үйэлэри уҥуордаан, өтө көрүү**

Саха литературатын төрүттээччи, айар тыл аҕата, бөлүһүөк, ырыаһыт-хоһоонньут, поэт, суруйааччы, сэһэнньит, алгысчыт, саха былыргытын сиһилии үөрэппит-чинчийбит учуонай Алексей Елисеевич Кулаковскай-Өксөкүлээх Өлөксөй «Саха интеллигенциятыгар» суруга 100 сылын 2012 сыллаахха туолбута.

Өксөкүлээх Романовтар династияларын 300 сыллаах юбилейын бырааһынньыктыырга бэлэмнэнии съеһигэр кыттарга ыҥырыы ылбыта. Съезкэ сиһилии тыл этэр санаалаах “Саха интеллигенциятыгар» суругу бэлэмнээбитэ. Кулаковскай «Саха интеллигенциятыгар» суруга улахан киирии тылтан уонна 7 түһүмэхтэн турар: 1. Сири туһаныы. 2. Сири оҥоруу. 3. Балык туһунан. 4. Сүөһү иитиитэ. 5. Оскуола уонна общественнай олох. 6. Экономическай балаһыанньа уонна предприятиелар. 7. Дохуот төрүттэрэ.

А.Е. Кулаковскай сиргэ-уокка, олоххо чугаһын, норуотун инники дьылҕатын туһугар улаханнык ыалдьарын уонна долгуйарын бу сурук кэрэһэлиир. Сурукка саха норуота эстэр турукка киирбитин бэлиэтиир. Кини үөрэҕи, нэһилиэнньэ олоҕун таһымын үрдэтиини, айылҕаны туһаныы, сиргэ сыһыаны, сылгыны-сүөһүнү иитиини сайыннарыыга туох үлэлэр барыахтарын сөбүн туһунан ыйбыта. А.Е. Кулаковскай норуот инники дьылҕатын, атын омуктардыын хардарыта сыһыаны, оччотооҕу олоҕу дириҥник ырыппыт.

«Биһиэхэ, көс дьоно да суох, сирбит тиийбэт. Итиннэ, биллэн турар, сир дьиҥнээхтик тиийбэтэ буолбакка, биһиги үөрүйэҕэ суох сыһыаммыт ордук буруйдаах: ханна наадалааҕынан көрөн саатар кыратык-эмэтик тупсарар үлэни ыытарбыт буоллар, билигин бас билэр сирбитигэр да көҥүллүк олоруо этибит», - диир Өксөкүлээх. Бу этиитэ билиҥҥи кэмҥэ да тоҕоостоох. Тыа сиригэр, урукку оттонор ходуһалар, бааһыналар билигин таах хаалан, туһата суох буолан тураллар. Тоҕо диэтэххэ, билигин сүөһү иитэр ыал аҕыйаата, оттонор сир чааһынайга түҥэтиллэн, сылын аайы оттоммокко хаалара үгүс. Дьэ, кэлиҥҥи кэмҥэ, государство өттүттэн ыанар ынахха субсидия көрүллэр буолла, тирэх бааһынай хаһаайыстыбаларга көмө оҥоһуллар буолла.

Кулаковскай этэринэн, арыылааһыны, сыыры, иэдьэгэйи уонна үрүмэни астааһыны тэрийэн, сүөһүнэн ииттинэн олорор дьоҥҥо сүҥкэн суолталаах, байытар, олохторун уйгулуур кыахтаах [1, c. 150]. Тыа сиригэр, бэйэ үүтүттэн ас арааһын оҥорон таһаарар дьоҕус собуоттар дэлэйэллэрэ буоллар, кэлии бороһуоктан оҥоһуллар астааҕар бэйэ аһа ордук иҥэмтэлээх, туһалаах буолуо этэ.

Кулаковскай А.Е. сахабыт сылгытын туһатын туһунан ахтар уонна соҕуруу боруода туох да туһата суоҕун туһунан бэлиэтиир. Чэйтэн аккаастанан, кымыска төннүөххэ диир. Билигин даҕаны, дьиҥ сылгы кымыһын булар уустук. Ол оннугар, буортулаах араас утахтар маҕаһыыҥҥа дэлэйдэр.

 А.Е. Кулаковскай күөллэргэ балык үөскүүрүн ситиһиигэ ыйыыта-кэрдиитэ күн бүгүн сытыытык турар. Балык ыыр кэмигэр балыктыыры, «ньаҕара» балыктаах күөлү муңхалааһыны, элбэхтэ куйуурдааһыны бобуу туһунан этэр[1, c. 147].

Сахабыт сирэ күөллэрэ, үрэхтэрэ элбэҕинэн, балык арааһынан баайа биллэр. Өбүгэлэрбит сут-кураан, сэрии аас-туор кэмигэр балыгынан аһаан, тыыннарын өрүһүнэн олорбуттара. Мындыр өйдөрүнэн айбыт балыктыыр ньымалара күн бүгүҥҥэ дылы туттулла сылдьар. Билигин, айылҕа харыстабылын тэрилтэтин көҕүлээһининэн, балыгы көһөрөн үөскэтии кэрэхсэбиллээх. Ол да буоллар, балык ыамын кэмигэр көҥүлэ суох балыктааһын баар суол. Мунхалыыр буоллахтарына, биир күөлгэ хаста да муҥха түһэрэн, балыгын эһэн кэбиһэллэр. Киһи барахсан, айылҕаттан аһаан-таҥнан олорорун, хаһан да умнуо суохтаах эбээт!

Саха сирэ сайдарыгар үөрэх суолтата улаханын А.Е. Кулаковскай чуолаан бэлиэтиир. Өксөкүлээх биир сүрүн этиитэ «оҕо өйдүүр тылынан» үөрэтиэххэ наадатын ыйар. Сахалыы тылынан саҥарыы, үөрэнии суолтата улахан. Кини этэринэн, паартаҕа олордон эрэн үөрэтии, оҕону эт-хаан өттүнэн сайыннарбат, «быччыҥ үлэтиттэн» тэйитэр. «Мин саныырбынан, алын тииптээх тыа хаһаайыстыбатын сүрүн салааларыгар билиини биэрэр хайысхалаах оскуолалар наадалар», «Билигин баар оскуолаларга сахалыы суругу-бичиги киллэриэххэ, ону үөрэтиигэ сылга муҥутаатаҕына биир ыйдаах бириэмэни ылыа», «Саха литературатын үөскэтиигэ бастакы уонна дьоһуннаах хардыынан нууччалыыттан сахалыы тылбаас буолуохтаах», «Уопсастыбаннай библиотекалар наадалар, таарыччы эттэххэ, тас дойдулар билиҥҥи олохторун туһунан өйдөбүллээх буолар туһуттан периодическай уонна аналлаах сурунааллары сурутуохха» диэн үйэлэргэ өлбөөдүйбэт, кэминэн-кэрдиинэн суураллыбат үөрэххэ анаммыт элбэх этиини бу сурукка ааҕыахха сөп [1, c. 155,156].

Дьэ, кырдьык, аныгы эдэр киһи үксэ, тыа хаһаайыстыбатынан дьарыктаныан баҕарбат буолла. Оскуола оҕолоруттан ким буолуон баҕарарын туһунан ыйыттахха, быраас, экономист, юрист уо.д.а. этэллэр. Тыа сирин усулуобуйата ыараханыттан да буолуо, эдэр өттө куорат сиргэ талаһар. Ол да буоллар, кэлиҥҥи кэмҥэ, газ ситимэ холбонон, толору хааччыллыылаах дьиэлэр тутуллан, аныгы сибээс, интернет ситимэ киирэн сайдыы барар.

А.Е. Кулаковскай уопсастыба олоҕор арыгылааһыны, хаартылааһыны уонна табахтааһыны утары охсууга дьаһаллары ылыы наадатын ыйар. Ситэ сайда илик норуот бу «культурнай көр-нар» көрүҥнэрэ буортулааҕын өйдөөбөт уонна ону утары охсуспат диир [1, c. 157]. Ити куһаҕан дьаллыктар билигин да бааллар, эбиитин араас наркотик эбилиннэ. Кэлиҥҥи кэмҥэ, бырабыыталыстыба өттүттэн бопсор үлэлэр бараллара киһини үөрдэр.

Кулаковскай этэринэн, нэһилиэнньэ олоҕун уйгутун көтөҕөргө, таһыттан хапытаал киирэрэ наада. Араас идэни сайыннаран, биирдиилээн уустар оҥоһуктарын элбэтиини ыйбыта күн бүгүҥҥэ диэри тоҕоостоох. Холобура: сылгы, ынах тириитин таҥастааһын, түүттэн сөрүөнү өрүү, үрүҥ туойу туһаныы (керамика), тимири уһаарыы, мастан, тирииттэн уонна туостан оҥоһуктары дэлэтии, бириискэлэргэ үлэлиир хампаанньаларга баран быстах (вахтовай) үлэ, тас дойдулары кытта эргиэн [1, c. 160-163].

Түмүгэр, «Саҕаланыыта эрэ ыарахан буолуо, оттон сиэмэ ыһылыннар эрэ, тахсыыта түргэн буолуоҕа; дьыала иһин бары – Саха уокуругун бары улуустара көхтөөхтүк ылсыахпытын эрэ наада!» - диэн киэн туттар киһибит, А.Е. Кулаковскай-Өксөкүлээх Өлөксөй, олохпутун тупсарарга этэн хаалларбыт тыллара үйэлэргэ өлбөөдүйбэт!

Туһаныллыбыт литература:

1. Кулаковский А.Е. Якутской интеллигенции. - Новосибирск: Наука, 2012.-189 с.